
sífilis a l’esquena

schubert va morir de sífilis

m’ho ha explicat l’àvia, que és molt tafanera, feta un nus de tubs a l’hospital de barcelona

jo li he dit ah sí no ho sabia                i ella sí sí sí sí

amb poc més de trenta anys schubert va morir de sífilis

 

jo en tinc vint-i-vuit i parella més o menys estable

no crec que mori com va morir schubert (és a dir de sífilis) però ves a saber

 

a l’àvia li he donat el sopar que ha portat un infermer – un infermer que tenia uns granets tan protuberants que semblava una església barroca

l’àvia era un pardal i jo li dava crema amb una cullera

l’àvia era un semideu obès i jo li dava flam amb una cullereta

hem mirat el telenotícies vespre amb el televisor silenciat (no funcionaven els subtítols)

eleccions al parlament putin firma coses nens assassinats a gaza un penalti un pantà sec

l’àvia diu que votarà socialistes

jo somric em quedo en silenci no comento que a mi els socialistes em semblen una colla de zoofílics

uns ignorants uns corruptes uns assassins uns xitxarel·los que ni tan sols saben que schubert va morir de sífilis amb poc més de trenta anys

 

si l’àvia fos president de la generalitat el whisky i stravinsky serien obligatoris a la secundària

els mossos llegirien proust, saber y ganar seria l’esport nacional

pel telenotícies haurien repetit mil vegades que sense puixkin els russos encara anirien de quatre grapes

menjaríem amb les mans

ens acomiadaríem dient à bientôt

i tothom sabria que el timbaler del bruc

no era català:

era suís

l’àvia m’explica que una vegada va coincidir a la mateixa taula que josep pla a ca la nuri – una bodega de l’escala

josep pla dissertava sobre com de feta li agradava la truita de patates

i fardava d’una noia que freqüentava en aquell moment

i josep pla va dir la mossa té sífilis a l’esquena

i l’àvia que no havia dit ni piu en tot el dinar pobreta estava massa nerviosa (pla era el seu semideu obès) se li va escapar 
va dir ecs sífilis

i josep pla la va mirar per primera vegada en tot el dinar i li va dir què en sap vostè de la vida no en sap res les dones vinga a parlar pels descosits però no en sabeu res de la vida

i l’àvia sense aixecar els ulls va respondre té raó no en sé res de 
la vida té tota – la raó

 

l’àvia diu que josep pla era un faldillero

que despertava les seves nòvies a les quatre de la matinada i els demanava una truita de patates

i també diu que schubert va morir de sífilis

has escoltat el viatge d’hivern? em diu l’àvia – el winterreise?

hauries d’escoltar el viatge d’hivern, és un piano i un tenor i parla d’un home que va cap al nord, un hivern, a buscar la seva estimada entre la neu i no sé què

jo penso que els romàntics són com els socialistes (una colla de zoofílics)

però escoltaré el viatge d’hivern tornant a casa encara que dels auriculars només em funcioni el de l’esquerra

li somric a l’àvia amb un somriure amb forma de cor de bou

i li dic adeu àvia – à bientôt

i penso potser no la tornaràs a veure viva potser li podries fer un altre petó puto ranci

 

sífilis a l’esquena? penso mentre torno cap a casa

avui fa bo a barcelona

què coi vol dir sífilis a l’esquena?

l’àvia és un gargot de putin l’àvia són nens assassinats a gaza l’àvia és un penalti l’àvia és un pantà sec

resulta que schubert només va follar una vegada

una sola vegada

una sola nit

pagant

i ara té la sífilis

pobra àvia

 

 





saps què

com que t’enyoro, he sortit a robar una novel·la a veure si sentia l’olor de mar dels teus genitals (travessar els detectors sense que soni l’alarma és com fer-se una palla amb la boca)





saps què (ii)

hi ha conductors de tren que se n’alegren quan algú decideix llençar-se a les vies i fer-se miques mentre ells el condueixen, el tren, perquè d’aquesta manera, quan passa això, que és sovint, poden demanar-se la baixa per depressió i gaudir d’un parell de setmanes de no treballar





saps què (iii)

visc en un pis molt alt, un setè pis, octava real, a ciutat, a la ronda de sant pau, i de tan alt hi fa molt de vent, i de tant de vent cada vegada que obro una finestra, pam, es tanca una porta / obro una finestra i es tanca una porta / em sembla una metàfora terrible, sí, una premonició fúnebre: obro finestra i es tanca porta / em sembla una metàfora absolutament terrible





saps què (iv)

tinc flors del desert / les vam comprar a almeria, un istiu, en un viatge amb cotxe amb els pares i la germana petita / mireu, nens, aquí es va rodar indiana jones / etcètera / les flors del desert són una planta que no sé com es diu però jo en dic així perquè tota la planta és una flor / com explicar-ho / el tronc és robust com una branca d’olivera però del capell no en surten fulles, en surt una flor fosca, és més, NEGRA / una flor NEGRA / i sempre la regalo / la regalo perquè sí / perquè si en talles una branca i l’entafores en un test, ella, com un cactus (potser és un cactus) creix allà on la plantis i d’allà on la plantis en surten més, en surten moltes, en surten una bajanada / una bajanada lenta / doncs bé / jo en tenia una al balconet del pis on visc, un setè, octava real, fins que una nit que feia moooolt i molt de vent, bluf, va desaparèixer / al matí hi havia el test però no la flor / trist – cal reconèixer que va ser trist / però també cal fer-nos-ho venir bé, que diria montaigne, i de tot plegat en vaig treure l’ocasió d’escriure el següent vers / que diu així:

 

el vent s’ha endut la nostra flor negra





un tomb (d’un bon dia)

pel camí del remei

he topat amb un cabirol

bon auguri?

o reflex benèvol?

rival en potència?

o metàfora d’amors?

potser el cabirol és l’àvia morta

 

duia els poemes de mao tse-tung a la butxaca 

diu el pròleg que a l’hora d’escriure se sentia insegur 

 

en arribar a arenys de munt

he vist un nen que es renyava a si mateix per haver-se empotinat de fang

no hi havia adults a la vista

ah això sí que ho sé llegir, he pensat

simbolitza la culpa





diumenge

avui, el dominical del llibre del mercat de sant antoni sembla les pàgines d’una novel·la que havia deixat a mitges però per fi l’he acabat i ja la puc guardar a la lleixa:

a les nou del matí pots mirar-hi la quincalla amb els braços estesos en creu

els botiguers venen de la més remota matinada

han arribat a peu carregant piles de llibres sobre la closca com el bosc que camina a macbeth

llibreters de sant antoni, sou colomins

us agrada el tabac i el sol d’hivern

llibreters de sant antoni, ningú us mira als ulls

us fan por la pluja i internet

teniu cases fetes d’enciclopèdies, llits d’enciclopèdies, plats d’enciclopèdies i coberts d’enciclopèdies per menjar pernil dolç

en aquest barri hi ha dues menes d’homes vells

1) els que miren cobertes, abaixen la comissura dels llavis i continuen el passeig amb les mans agafades a l’esquena

2) els que intercanvien cromos de futbol i alè amb nens petits

sigueu elegants: sigueu dels primers

